SKRIFTLIG FORESPØRGSEL E-3439/01

af Frank Vanhecke (NI) til Kommissionen

(21. december 2001)

Om: Prisen for renovering af Berlaymont-Bygningen

Renoveringen af Berlaymont-Bygningen er næsten afsluttet. I denne forbindelse rejser der sig en række spørgsmål om prisen på dette arbejde.

Kan Kommissionen oplyse, hvad den oprindeligt planlagte pris for renoveringen var, og hvad den endelige pris er blevet?

Hvordan kan forskellen mellem disse to beløb forklares?

Hvad kostede flytningen af Kommissionen fra Berlaymont-Bygningen ved arbejdets start, og hvilket beløb er der afsat til tilbagevenden til bygningen?

Hvorfra kommer midlerne til dækning af omkostningerne ved renovering af Berlaymont-Bygningen?

Er det korrekt, at også den belgiske regering har påtaget sig en del af omkostningerne? Hvilket beløb er der i bekræftende fald tale om?

Svar afgivet på Kommissionens vegne af Neil Kinnock

(8. februar 2002)

Ifølge Berlaymont-protokolaftalen, der blev underskrevet af den belgiske regering og Europa-Kommissionen den 8. juli 1997, skønnedes omkostningerne ved renovering af bygningen (med forventet indflytning pr. 30. juni 2000) at blive på 13,1 mia. BEF (324 mio. EUR).

Ifølge det seneste overslag, som Berlaymont 2000 SA er fremkommet med i sin årsberetning for 2000 (offentliggjort den 11. juni 2001), skønnes renoveringsomkostningerne at blive på 20,2 mia. BEF (500 mio. EUR) med forventet indflytning pr. 31. december 2003. Dette skal ikke fortolkes som en pris, som Kommissionen er parat til at betale. Som det fremgår af protokollen, skal arbejdet udføres i overensstemmelse med den bedste praksis. Kommissionen har gentagne gange understreget over for regeringen, det selskab, der er ansvarligt for forvaltningen af arbejdet, og alle andre parter, at den ikke vil dække renoveringsomkostninger, der skyldes administrative fejl og deraf følgende forsinkelser.

Forskellen mellem 1997- og 2001-skønnet siges at skyldes det forsinkede færdiggørelsestidspunkt, der igen tilskrives de vanskeligheder, som Berlaymont 2000 har haft med at administrere projektet, og den tid, der er gået med retstvister som følge af uenighed mellem entreprenører, der er involveret i arbejdet.

Omkostningerne ved at flytte ud af Berlaymont i 1991 beløb sig til 51 mio. ECU (ca. 2 mia. BEF). De indbefattede direkte flytteomkostninger og omkostninger ved forandring og indretning af erstatningsbygningerne.

Det er vanskeligt på nuværende tidspunkt i januar 2002 at give et præcist og pålideligt skøn over omkostningerne ved at flytte 3000 ansatte tilbage til Berlaymont-bygningen i 2004, især fordi der endnu ikke er nogen reel sikkerhed for, at indflytningen kan finde sted på den ændrede dato, som er sat til den 31. december 2003. Til det ærede medlems orientering var de anslåede gennemsnitsomkostninger ved flytning af en ansat fra et kontor til et andet i Bruxelles på 120 EUR i 2001. Hertil skal lægges omkostningerne ved flytning af møbler, telefoner, computere og andre tekniske installationer.

Renoveringen af Berlaymont-bygningen finansieres for øjeblikket af et kortfristet lån optaget af Berlaymont 2000 SA, et selskab, der blev specielt oprettet til udelukkende at forvalte renoveringen af Berlaymont, og af dette selskab ejer den belgiske stat 70 %, mens to banker ejer 30 %.

Ifølge protokolaftalen fra 1997 skulle den belgiske regering afholde omkostningerne ved fjernelsen af asbest (der kom til at beløbe sig til 5 mia. BEF, 124 mio. EUR). Det var også fastsat, at Kommissionen på visse betingelser, der kræver, at arbejdet er blevet tilfredsstillende afsluttet, skulle betale renoveringsomkostningerne.

Som tidligere tilkendegivet over for Europa-Parlamentet og offentligheden er der stadig drøftelser i gang mellem Kommissionen og den belgiske regering, som planlægges afsluttet med en gensidigt acceptabel kontrakt.